**Ministru kabineta noteikumu projekta   
"Tiesību akta projekta sākotnējās ietekmes izvērtēšanas kārtība"   
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekta "Tiesību akta projekta sākotnējās ietekmes izvērtēšanas kārtība" (turpmāk – noteikumu projekts) mērķis ir precizēt tiesisko regulējumu sākotnējās ietekmes izvērtēšanas veikšanai saistībā ar Vienotā tiesību aktu projektu izstrādes un saskaņošanas portāla darbības uzsākšanu un mazināt normatīvismu.  Noteikumu projekts paredz pārejas noteikumu attiecībā uz tiem tiesību aktu projektiem, kuri pieteikti izsludināšanai Valsts sekretāru sanāksmē (turpmāk – VSS) pirms noteikumu projekta spēkā stāšanās dienas.  Noteikumu projekts paredz izņēmumu gadījumā, ja tiesību aktu projekti iesniegti izskatīšanai Ministru kabinetā bez iepriekšējas izsludināšanas VSS.  Noteikumu projekts stāsies spēkā 2021. gada 25. augustā |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2019. gada 7. maija rīkojums Nr. 210 "Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai" kā rīcības plāna pasākumu (noteikumu projekta 244.1. apakšpunkts) izvirzīja uzdevumu izveidot vienotu tiesību aktu projektu izstrādes un saskaņošanas portālu, lai digitalizētu un modernizētu valsts un pašvaldību pārvaldes procesus.Informatīvais ziņojums "Par ietekmes izvērtēšanas sistēmas pilnveidi" (apstiprināts Ministru kabinetā 2021. gada 27. maijā (prot. Nr. 44 30. §), VSS-1074).  * Ministru kabineta 2017. gada 31. augusta rīkojuma Nr. 469 "Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 10.0. versija)" 6. punkts – Valsts kancelejai līdz projekta ieviešanai sagatavot tiesību aktu projektu par grozījumiem Ministru kabineta 2009. gada 15. decembra instrukcijā Nr. 19 "Tiesību akta sākotnējās ietekmes izvērtēšanas kārtība", lai nodrošinātu datu sistematizēšanu tiesību aktu sākotnējās ietekmes izvērtējumu ziņojumos (anotācijās) un datu uzkrāšanu |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Š. g. 25. augustā ir ieplānota Vienotā tiesību aktu projektu izstrādes un saskaņošanas portāla (turpmāk – TAP portāls) darbības uzsākšana. Turpmāk tiesību aktu projekti un to sākotnējās ietekmes novērtējuma ziņojumi (turpmāk – anotācijas) tiks izstrādāti, saskaņoti un virzīti TAP portālā. Šobrīd ar anotācijas aizpildīšanu saistītos jautājumus regulē Ministru kabineta 2009. gada 15. decembra instrukcija Nr. 19 "Tiesību akta projekta sākotnējās ietekmes izvērtēšanas kārtība" (turpmāk – instrukcija Nr. 19). TAP portāla darbības uzsākšanai nepieciešams veikt precizējumus instrukcijā Nr. 19, jo anotācijas turpmāk tiks aizpildītas, izmantojot TAP portālā iestrādāto anotācijas veidni (nevis aizpildot dokumenta datnes *.doc* u. c. formātos) un TAP portāla funkcionalitāti sabiedrības līdzdalības veikšanai.  Līdztekus noteikumu projektam Valsts kanceleja ir izstrādājusi informatīvo ziņojumu "Par ietekmes izvērtēšanas sistēmas pilnveidi" (apstiprināts Ministru kabineta sēdē 2021. gada 27. maijā). Informatīvais ziņojums paredz pārskatīt ietekmes izvērtēšanas sistēmu, jaunajā ietekmes izvērtēšanas regulējumā iekļaujot tikai vispārīgus ietekmes izvērtēšanas principus, tai skaitā pienākumu veikt ietekmes izvērtēšanu, tās veidus un kritērijus. Atbilstoši informatīvajā ziņojumā minētajam ietekmes izvērtēšanas sistēmas pārskatīšanai tiks veidota darba grupa, kura gada laikā izvērtēs iespējas un izstrādās priekšlikumus nepieciešamajām izmaiņām esošajā ietekmes izvērtēšanas sistēmā, taču, lai īstenotu informatīvajā ziņojumā piedāvāto attiecībā uz normatīvā regulējuma vienkāršošanu un nodrošinātu netraucētu TAP portāla darbības uzsākšanu, precizētās instrukcijas Nr. 19 vietā tika izstrādāts jauns noteikumu projekts.  Citi noteikumu projekta mērķi ir:   * digitālās transformācijas procesa sinhronizācija valstī, veidojot sinerģiju starp tiesību aktu un politikas plānošanas dokumentiem un plānotajām aktivitātēm un tādējādi novēršot nevajadzīgu darbu dublēšanos un neefektīvu resursu izlietošanu; * digitālo prasmju attīstīšana dažādās nozarēs; * vienotas pieejas nodrošināšana datu pārvaldībai, atvērto datu publicēšanai, nepersondatu regulējuma īstenošanai; * elektroniskās identifikācijas, elektroniskā paraksta, zīmoga un elektronisko dokumentu attīstības ietvara analīze.   Noteikumu projektā kopumā ir saglabāts instrukcijā Nr. 19 noteiktais sākotnējās ietekmes izvērtēšanas mērķis, principi, vērtēšanai pakļautie aspekti un tēmas, kā arī administratīvo izmaksu aprēķina formula. Ir saglabāts anotācijas sadaļu uzskaitījums, pielāgojot to TAP portālā paredzētajai sadaļu secībai. Noteikumu projektā ir saglabāta arī ministriju, Valsts kancelejas un citu Ministru prezidenta padotībā esošu valsts pārvaldes iestāžu atbildība anotācijas izvērtēšanā (noteikumu projekta 21. punkts), t. i., lai veiktu kvalitatīvu sākotnējās ietekmes izvērtēšanu (*ex-ante*), ir noteikts, kura iestāde izvērtē noteiktas anotācijas sadaļas vai tās daļas (iestādes noteiktas, ņemot vērā to kompetenci un atbildības jomu).  Noteikumu projektā ir paredzēti šādi jauninājumi:   * ievērojot ministriju sniegtos priekšlikumus instrukcijas Nr. 19 pilnveidošanai, noteikumu projektā ir iekļauts pienākums vērtēt tiesību akta projekta ietekmi uz dzimumu līdztiesību, profesiju reglamentāciju (prasību samērīgums), informācijas sabiedrības politikas īstenošanu, diasporu, klimatneitralitāti, datu aizsardzību un personu ar invaliditāti vienlīdzīgām iespējām un tiesībām (noteikumu projekta 9.9., 9.11., 9.12., 9.13., 9.14., 9.21., 9.24. apakšpunkts). Papildināts regulējums par to, kas būtu jāvērtē tiesību akta projekta sākotnējās ietekmes izvērtēšanā. Pienākums vērtēt projekta ietekmi uz profesiju reglamentāciju ir saistīts ar Eiropas Parlamenta un Padomes 2018. gada 28. jūnija Direktīvas 2018/958 par samērīguma novērtēšanu pirms jaunas profesiju reglamentācijas pieņemšanas (turpmāk – direktīva 2018/958) pārņemšanu. Pienākums vērtēt ietekmi uz diasporu ir noteikts Diasporas likuma 14. panta 4. punktā. Pienākums vērtēt ietekmi uz dzimumu līdztiesību ir saistīts ar Labklājības ministrijas izstrādāto plāna projektu "Plāns sieviešu un vīriešu vienlīdzīgu tiesību un iespēju veicināšanai 2021.–2023. gadam" (izsludināts VSS 13.05.2021. (prot. Nr. 18 26. §)). Pienākums vērtēt ietekmi uz klimatneitralitāti izriet no Latvijas stratēģijas klimatneitralitātes sasniegšanai līdz 2050. gadam, kā arī no Latvijas Nacionālā enerģētikas un klimata plāna 2021.–2030. gadam.   Papildus minētajam noteikumu projektā ir pievienots pienākums vērtēt ietekmi uz cilvēktiesībām, demokrātiskajām vērtībām, pilsoniskās sabiedrības attīstību un teritoriju attīstību (noteikumu projekta 9.16. un 9.20. apakšpunkts) – tas ir pamatojams ar nepieciešamību saskaņot regulējumu tiesību aktu projektu un politikas plānošanas dokumentu ietekmes izvērtējumiem. Proti, Ministru kabineta 2014. gada 2. decembra noteikumos Nr. 737 "Attīstības plānošanas dokumentu izstrādes un ietekmes izvērtēšanas noteikumi" ir paredzēts, ka visos politikas plānošanas dokumenta izvērtēšanas posmos identificē politikas ietekmes objektus, konstatējot, vai politika rada ietekmi uz attiecīgo jomu.  Noteikumu projekts precizē ietekmi uz tautsaimniecību, nosakot, kādi aspekti būtu jāaplūko (noteikumu projekta 9.5. apakšpunkts), kā arī precizē, ka ietekmi uz administratīvajām procedūrām un atbilstības prasībām vērtē fiziskajām un juridiskajām personām, vispārinot iepriekš izmantoto mērķgrupu uzskaitījumu. Ar juridiskajām personām tiek saprastas arī biedrības un nodibinājumi (noteikumu projekta 9.6. un 9.7. apakšpunkts).  Pienākums vērtēt tiesību aktu projektu ietekmi uz personu ar invaliditāti vienlīdzīgām iespējām izriet no galvenajiem uzstādījumiem, kas minēti ANO Konvencijā par personu ar invaliditāti tiesībām, un Latvijas invaliditātes politikas pamatprincipiem. Invaliditātes politikas īstenošana ir komplekss un horizontālā atbildībā īstenojams pasākumu kopums, lai maksimāli uzlabotu personu ar invaliditāti dzīves kvalitāti, vides un pakalpojumu piekļūstamību, kā arī sniegtu atbalstu visās dzīves jomās (t. sk. veselība, izglītība, nodarbinātība, transports). Attiecīgi ANO Konvencijā noteiktās tiesības un pamatprincipi ir īstenojami horizontāli, t. i., nozaru atbildīgās ministrijas un citas iesaistītās institūcijas katra ir atbildīga par ANO Konvencijā noteikto saistību pakāpenisku ieviešanu attiecīgajā jomā. Tādēļ, izstrādājot politikas plānošanas dokumentus un tiesību aktu projektus, nozaru ministrijas ir atbildīgas par to, lai tajos tiktu iekļauts personu ar invaliditāti vienlīdzīgu iespēju princips, tādējādi nodrošinot personu ar invaliditāti tiesību īstenošanu. Prasība tiesību aktu un attīstības plānošanas dokumentu sākotnējās ietekmes izvērtējumā norādīt arī ietekmi uz personām ar invaliditāti veicinās vienlīdzīgu iespēju un tiesību sekmējošu tiesību aktu un nozaru politiku veidošanu.   * novērtējums par ietekmi uz datu aizsardzību vajadzīgs visos gadījumos, kad tiesību akta projekts paredz apstrādāt fizisko personu personas datus publiskas iestādes uzdevuma izpildei, piemēram, ja tiesību akta projekts regulē personas datu apstrādi valsts informācijas sistēmā (īpaši attiecināms uz tiesību aktu projektiem, kas paredz jaunu informācijas sistēmu ieviešanu). Turpretī citos personas datu apstrādes gadījumos jāizvērtē, vai apstrādes veids var radīt augstu risku fizisko personu tiesībām un brīvībām. Jāatzīmē, ka augstu risku fizisko personu tiesībām un brīvībām var radīt virkne apstrādes veidu – profilēšana, īpašo kategoriju personas datu apstrāde, datu apstrāde, kas attiecas uz sodāmību un pārkāpumiem, publiski pieejamu zonu uzraudzība u. c. Pienākums izriet no Eiropas Parlamenta un Padomes 2016. gada 27. aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 35. panta, 91. un 93. apsvēruma. Novērtējumu par ietekmi uz datu aizsardzību nav nepieciešams iekļaut tiesību akta projekta anotācijā. Pietiek, ja anotācijā ir izdarīts ieraksts, kas apliecina, ka novērtējums par ietekmi uz datu aizsardzību ir veikts. Ja nepieciešams, Datu valsts inspekcija ir tiesīga pieprasīt uzrādīt (iesniegt) attiecīgo novērtējumu par ietekmi uz datu aizsardzību. Tiesību akta projekta sākotnējās ietekmes izvērtēšanas procesā izstrādātājs vērtē, vai projekts skar noteikumos minētās jomas, un, ja projekts kādu jomu neskar, atzīmi par to veic TAP portālā, kur attiecīgajās sadaļās (kur tas ir iespējams) ir paredzēta opcija izvēlēties atbildi, ka projekts attiecīgo jomu neskar. Skaidrojums, kāpēc projekts neskar kādu jomu, nav nepieciešams (izņēmums ir sabiedrības līdzdalības sadaļa, kurā tiesību akta projekta izstrādātājam būs jāsniedz pamatojums atteikumam iesaistīt sabiedrību). Ja cita iestāde vai sabiedrības pārstāvis uzskatīs, ka projekts attiecīgo jomu tomēr ietekmē, tas var izteikt iebildumu, un projekta autoram pamatojums būs jāsniedz; * ņemot vērā Ekonomikas ministrijas nolikumā noteikto kompetenci (t. sk. atbilstoši noteikumu projekta 5.1., 5.2. un 5.3. apakšpunktam), noteikumu projekts nosaka Ekonomikas ministrijas iesaisti projektu izstrādes un saskaņošanas procesā, paredzot, ka, sniedzot atzinumus par citu ministriju izstrādātajiem projektiem, Ekonomikas ministrija vērtē anotācijā norādīto informāciju attiecībā uz projektu ietekmi uz tautsaimniecību (noteikumu projekta 21.3. apakšpunkts). Proti, noteikumu projekta 21.3. apakšpunkts nemaina Ekonomikas ministrijas nolikumā un citos normatīvajos aktos līdz šim noteikto kompetenci un iesaistes apjomu projektu izstrādes un saskaņošanas procesā, paredzot, ka atzinuma sniegšanas gadījumā Ekonomikas ministrija vērtē anotācijā norādīto informāciju attiecībā uz projekta ietekmi uz tautsaimniecību; * tiek uzsvērts sākotnējās ietekmes izvērtēšanas veikšanas periods (noteikumu projekta 6. punkts), nosakot, ka sākotnējās ietekmes izvērtēšana sākas nevis tiesību akta projekta izstrādes brīdī, bet pirms tam – kad rodas ideja kādas problēmsituācijas atrisināšanai, tiek sniegti priekšlikumi nepieciešamajām izmaiņām kādā jomā vai ieteikumi pētījuma ietvaros u. c. un turpinās līdz tā pieņemšanai, t. i., pieņemšanai vai apstiprināšanai Ministru kabinetā; * tiek precizēta anotācijā iekļaujamā informācija par pēcpārbaudes ietekmes izvērtēšanu, ja tiesību akta projektam tā tiek paredzēta; * tiek norādītas anotācijas sadaļas, kuras ir obligāti aizpildāmas (noteikumu projekta 15. punkts); * ņemot vērā, ka saistībā ar TAP portāla darbības uzsākšanu esošos Ministru kabineta 2009. gada 7. aprīļa noteikumus Nr. 300 "Ministru kabineta kārtības rullis" (turpmāk – noteikumi Nr. 300) aizstās jaunie noteikumi (Ministru kabineta noteikumu projekts "Ministru kabineta kārtības rullis" tika izsludināts VSS 2021. gada 17. jūnijā (Nr. 24 30. §), VSS-592), no noteikumiem Nr. 300 tiek pārcelti punkti (apvienojot tos vienā), kuri nosaka, kādiem tiesību akta projektiem nepieciešams aizpildīt anotāciju (noteikumu projekta 12. punkts). Starptautisko līgumu gadījumā tāpat kā līdz šim tiek sagatavota viena anotācija, kurā iekļauj informāciju par attiecīgā starptautiskā līguma ietekmes izvērtējumu. Vēršam uzmanību, ka noteikumu projekta 12.8. apakšpunkts paredz, ka anotāciju aizpilda arī Ministru kabineta sēdes protokollēmuma projektam. Anotāciju nevajadzēs gatavot (noteikumu projekta 13. punkts) tāda protokollēmuma un rīkojuma projektam, kurš tiks pievienots attīstības plānošanas dokumentam vai informatīvajam ziņojumam. Savukārt Ministru kabineta rīkojuma projektiem par pilsonības piešķiršanu naturalizācijas kārtībā turpmāk nebūs jāpievieno PMLP vēstule, bet būs jāpievieno anotācija, kurā (I sadaļā) būs jāiekļauj tā informācija, kas līdz šim tika sniegta minētajā vēstulē; * tiek paredzēts, ka anotāciju aizpilda TAP portālā (noteikumu projekta 10. punkts). Noteikumu projekta spēkā stāšanās brīdī būs pieejamas anotācijas aizpildīšanas vadlīnijas (vadlīnijas sākotnējās ietekmes izvērtēšanai un anotācijas sagatavošanai TAP portālā), t. sk. Valsts kancelejas tīmekļvietnē, kā arī metodiskais atbalsts sākotnējās ietekmes izvērtēšanai. Ietekmes izvērtēšana saistībā ar profesiju reglamentāciju jāveic atbilstoši noteikumu projektam pievienotajam pielikumam, lai nodrošinātu direktīvas 2018/958 piemērošanu; * tiek noteikts izņēmums attiecībā uz anotācijas aizpildīšanu ārpus TAP portāla projektiem, kas satur valsts noslēpuma objektu vai kuriem noteikts lietojuma ierobežojums "informācija dienesta vajadzībām" (noteikumu projekta 11. punkts); * tiek ieviesta jauna anotācijas sadaļa "Horizontālo ietekmju saraksts". Tajā ietverti dažādi izvērtēšanas aspekti (gan līdzšinēji, gan jauni, kuru vērtēšanas nepieciešamība vai pamatojums sniegts anotācijā), kas tematiski neiekļaujas nevienā citā sadaļā.   Visi detalizētie norādījumi anotācijas sadaļu aizpildīšanai tiek pārcelti no instrukcijas Nr. 19 uz vadlīnijāmsākotnējās ietekmes izvērtēšanai un novērtējuma ziņojuma sagatavošanai TAP portālā, kas būs pieejamas TAP portāla darbības uzsākšanas brīdī (tai skaitā detalizēti skaidrojumi starptautisko saistību sadaļas aizpildīšanai, ietverot informāciju par saistībām sniegt paziņojumu ES institūcijām un ES dalībvalstīm,detalizēti skaidrojumi budžeta sadaļas aizpildīšanai, ieskaitot informāciju par amata vietām un izdevumiem atlīdzībai utt.). Jānorāda – noteikumu projekta 10. punkts paredz, ka anotāciju aizpilda TAP portālā, kur anotācijas formā ir iestrādātas sākotnējās ietekmes novērtēšanas ziņojuma sadaļas, formulas un atsevišķie aspekti, tātad tiesību aktu projektu autoriem ir pienākums sekot piedāvātajam formātam, lai varētu veikt kvalitatīvu izvērtējumu.  Šāda pieeja – izvairīties no pārlieku detalizēta tehniskā regulējuma normatīvajā aktā – mazinās normatīvismu un atvieglos iespējas pielāgot anotācijas saturu izmaiņām nākotnē. Turklāt šāda detalizācijas pakāpe ir raksturīga instrukcijām, nevis Ministru kabineta noteikumiem.  Vadlīnijās sākotnējās ietekmes izvērtēšana tiek aprakstīta kā neatņemama regulējuma izstrādes sastāvdaļa – process, kura ietvaros regulējuma izstrādātājs apzina regulējuma radītās vai prognozētās sekas un uz iegūto secinājumu pamata izvēlas piemērotāko regulēšanas pieeju, kā arī regulējuma saturu un formu. Vadlīnijās šī izpēte jeb izvērtējums tiek aprakstīts kā secīgu soļu process (problēmas identificēšana – mērķgrupas identificēšana – mērķa identificēšana – iespējamo risinājumu identificēšana mērķa sasniegšanai, t. sk. alternatīvu identificēšana, – iespējamo risinājumu analīze – lēmuma pieņemšana par piemērotāko risinājumu – tiesību akta teksta formulēšana, saskaņošana ar iesaistītajām institūcijām un sabiedrības pārstāvjiem un pieņemšana), ietverot metodoloģiskos ieteikumus, piemērus un arī norādes ietekmes novērtējuma ziņojuma noformēšanai TAP portālā. Stadijā, kad rodas ideja veikt regulējuma grozījumus kādas problēmsituācijas atrisināšanai, tiek saņemti citu ministriju vai sabiedrības pārstāvju priekšlikumi nepieciešamajām izmaiņām kādā jomā vai saņemti ieteikumi izmaiņām revīzijas, *ex-post* izvērtējuma vai kāda pētījuma ietvaros, būs iespējams šādu iniciatīvu reģistrēt TAP portālā un uzsākt ietekmes izvērtēšanas procesu, atspoguļojot visas veiktās darbības un to rezultātus attiecīgajos anotācijas laukos, īstenot sabiedrības līdzdalību, kā arī pievienot papildu informāciju. Visa šī informācija saglabāsies TAP portālā un, ja tiks pieņemts lēmums izstrādāt jaunu regulējumu vai veikt izmaiņas esošajā regulējumā, tā būs pieejama tiesību akta projekta turpmākai virzībai.  Lai nodrošinātu efektīvu, pārskatāmu un ērtu sabiedrības informēšanu un iesaisti, līdz ar TAP portāla darbības uzsākšanu sabiedrības līdzdalība (t. sk. tiesību aktu projektu publicēšana) tiks nodrošināta vienuviet – TAP portālā. Papildus tam institūcijas savās tīmekļvietnēs varēs ievietot saiti uz TAP portālu, kā arī informēt sabiedrību par attiecīgā tiesību aktu projekta izstrādi un iespēju iesaistīties citos formātos (paziņojumi medijos, sociālajos tīklos utt.).  Sabiedrības līdzdalība TAP portālā tiks pilnveidota, nodrošinot ērtu un caurspīdīgu procesu visām iesaistītajām pusēm, t. sk. regulējuma izstrādātājiem:   * TAP portālā ir iestrādāti tehniskie risinājumi vairāku tādu līdzdalības veidu nodrošināšanai, kurus varēs noformēt tepat portālā (aptauja, diskusija, konsultatīvā padome/darba grupa, publiskā apspriešana, sabiedriskā apspriede, atzinums); * būs pieejams e-pakalpojums "Sabiedrības līdzdalība tiesību aktu izstrādē", ko varēs izmantot gan fiziskās personas (sniedzot viedokli līdz projekta izsludināšanai), gan juridiskās personas (gan sniedzot viedokli pirms projekta izsludināšanas, gan atzinuma formātā pēc projekta izsludināšanas); * sabiedrības līdzdalības rezultāti tiks automātiski apkopoti un noformēti to turpmākai apstrādei, un tas dos iespēju tiem sabiedrības pārstāvjiem, kas būs piedalījušies izstrādes procesā, izsekot izteikto priekšlikumu virzībai.   Arī turpmāk sabiedrības līdzdalības procesā būs jāievēro normatīvie akti par sabiedrības līdzdalību attīstības plānošanas procesā:Valsts pārvaldes iekārtas likums, Attīstības plānošanas sistēmas likums un [Ministru kabineta 2009. gada 25. augusta noteikumi Nr. 970 "Sabiedrības līdzdalības kārtība attīstības plānošanas procesā"](https://likumi.lv/doc.php?id=197033).  Valsts kanceleja 2021. gadā ir pievērsusies līdzšinējā sabiedrības līdzdalības iespēju īstenošanas regulējuma novērtējumam, šis darbs notiek domnīcā "Iesaistoša un rezultatīva sabiedrības līdzdalība"[[1]](#footnote-2). Minētajā domnīcā tiek izstrādātas vadlīnijas sabiedrības līdzdalības nodrošināšanai valsts pārvaldē. Šīs vadlīnijas sniegs metodoloģisku atbalstu valsts pārvaldē nodarbinātajiem, lai efektīvi iesaistītu sabiedrību valsts darbā – tiesību aktu, politikas plānošanas dokumentu, investīciju projektu un citu projektu izstrādē, kas ietekmē sabiedrības intereses. Vadlīniju mērķis ir veicināt izpratni par sabiedrības līdzdalību un sniegt praktisku atbalstu līdzdalības nepieciešamības noteikšanai un līdzdalības organizēšanai. Vadlīnijas būs noderīgas nodarbinātajiem, vadītājiem un politiskajām amatpersonām, lai veicinātu labu pārvaldību un valsts pārvaldes darbu sabiedrības labā.  Administratīvās izmaksas ir izmaksas, kas rodas saistībā ar informācijas pieņemšanas, apstrādes vai uzglabāšanas pienākumiem (piemēram, statistikas pārskatu sniegšanas izdevumi, informācijas apkopošana, uzglabāšana un sniegšana valstij par ārvalstu ceļotajiem). Atbilstības izmaksas ir netiešās finanšu izmaksas projektā ietverto atbilstības prasību izpildei (piemēram, darba vietas iekārtošana saskaņā ar darba drošības prasībām, izvērtējuma veikšana vides prasību izpildei), savukārt iemaksas valsts budžetā, nodokļi, nodevas vai maksas pakalpojumi ir tiešās finanšu izmaksas.Lai noskaidrotu kopējās regulējuma izmaksas iesaistītajām pusēm, svarīgi korekti aprēķināt visas izmaksas, kas rodas regulējuma ieviešanas rezultātā.  Noteikumu projekta 16., 17. un 18. punktā sniegtas administratīvo un atbilstības izmaksu definīcijas, kā arī aprēķinu formulas. Taču TAP portālā administratīvo izmaksu aprēķināšana ir automatizēta – definētajos laukos jāievada vērtības, tām jāsniedz skaidrojums, bet sistēma pati veic aprēķinu atbilstoši noteikumos minētajai formulai. Tiek paredzēts, ka arī atlīdzības jautājumiem nākotnē būs pieejama strukturēta aizpildīšanas forma ar daļēju automatizāciju.  Ņemot vērā, ka regulējumā turpmāk netiek paredzēts detalizēts anotācijas aizpildīšanas apraksts, tā vietā ietverot informāciju par to, ko vērtē, veicot tiesību aktu projekta sākotnējās ietekmes izvērtēšanu, instrukcijas Nr. 19 vietā tika izstrādāts jauns noteikumu projekts.  TAP portāla darbības uzsākšana ieplānota š. g. 25. augustā, tādēļ vienlaikus tiek paredzēta noteikumu projekta stāšanās spēkā |
| 3. | Projekta izstrādē iesaistītās institūcijas un publiskas personas kapitālsabiedrības | Valsts kanceleja, Izglītības un zinātnes ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums tieši ietekmēs Valsts kanceleju, ministrijas, Korupcijas novēršanas un apkarošanas biroju, Pārresoru koordinācijas centru un citas tiešās pārvaldes iestādes un to padotībā esošās institūcijas, kas izstrādā tiesību aktu projektus, kā arī sociālos partnerus, nevalstiskās organizācijas un sabiedriski aktīvās personas, kas iesaistās tiesību aktu projektu izstrādē un saskaņošanā vai izsaka savus priekšlikumus jaunam regulējumam vai tā grozījumiem.  Tiesiskais regulējums netieši ietekmēs visu sabiedrību kopumā, jo projekts rada priekšnoteikumus kvalitatīvāku ietekmes novērtējumu sagatavošanai, lai pieņemtu pierādījumos balstītus lēmumus |
| 2. | Tiesiskā regulējuma ietekme uz tautsaimniecību un administratīvo slogu | Salīdzinājumā ar instrukciju Nr. 19 noteikumu projektā tiek ieviests jauns pienākums – vērtēt tiesību akta projekta ietekmi uz klimatneitralitāti, dzimumu līdztiesību, diasporu, profesiju reglamentāciju (prasību samērīgums), ietekmi uz teritoriju attīstību, ietekmi uz personu ar invaliditāti vienlīdzīgām iespējām un tiesībām, informācijas sabiedrības politikas īstenošanu, kā arī ietekmi uz datu aizsardzību. Metodiskie norādījumi šo, kā arī visu pārējo aspektu vērtēšanai tiks iekļauti vadlīnijās un publicēti tīmekļvietnē līdz ar TAP portāla darbības uzsākšanu. Ar jaunu izvērtēšanas aspektu ieviešanu saistītā darbu apjoma palielinājumu kompensēs portāla funkcionalitāte, kas ļaus ietaupīt resursus vairākos ietekmes izvērtēšanas posmos: anotācijas tehniskais noformējums, administratīvo un atbilstības izmaksu aprēķināšana, budžeta sadaļas aizpildīšana, sabiedrības līdzdalības organizēšana un rezultātu atspoguļošana u. c.  Izvērtēšanas apjoms palielināsies, ja tiesību akta projekta autoram būs jāveic samērīguma izvērtējums saistībā ar reglamentētajām profesijām. Šādā gadījumā pieaugs darba apjoms arī Izglītības un zinātnes ministrijai: sadarbībā ar ministriju, kura izstrādājusi normatīvā akta projektu, samērīguma izvērtējumi būs jāpublicē Eiropas Komisijas Reglamentēto profesiju datubāzē.  Ietekmes izvērtēšana attiecībā uz reglamentētajām profesijām labvēlīgi ietekmēs uzņēmējdarbības vidi, veicinot brīvu darbaspēka kustību un precizējot tiesību normas attiecībā uz profesionālo darbību reglamentētajās profesijās, jo tiks veikts rūpīgs samērīguma izvērtējums normatīvo aktu projektiem, kuri attiecas uz profesiju reglamentāciju. Tādējādi, iespējams, tiks identificēti un atcelti pārmērīgas reglamentācijas gadījumi. Katram šādam samērīguma novērtējumam būs noteikts apjoms, kas būs atkarīgs no regulējuma kompleksitātes, paredzēto prasību apjoma un ietekmes.  Projektā paredzētās izmaiņas uzlabos ietekmes izvērtēšanas procesu un tā rezultātus, un tas veicinās izstrādātā regulējuma kvalitātes celšanos |
| 3. | Administratīvo izmaksu monetārs novērtējums | Ņemot vērā, ka katra izvērtēšanas aspekta apjomu nosaka virkne faktoru (regulējuma joma, kompleksitāte, saturs), nav iespējams aprēķināt vienu standarta gadījumu.  Administratīvo izmaksu monetārs novērtējums ir veikts attiecībā uz samērīguma izvērtējumu saistībā ar reglamentētajām profesijām. Novērtējums tika balstīts uz Izglītības un zinātnes ministrijas sniegto informāciju, paredzot, ka darbus veiks vecākā eksperta līmeņa speciālisti un tas prasīs šādu darba ieguldījuma apjomu:   1. samērīguma novērtējuma izstrāde – 32 stundas: pieņemot, ka tipiskā gadījumā profesijas reglamentācija paredz vismaz četras prasības (kvalifikācijas prasība, reģistrācija profesionālajā reģistrā, pastāvīgas profesionālās pilnveides prasība, prasība iesniegt deklarāciju īslaicīgu pakalpojumu sniedzējam no ārvalstīm) un katras prasības samērīguma novērtējuma veikšana prasa 8 stundas; 2. samērīguma novērtējuma publicēšana Eiropas Komisijas Reglamentēto profesiju datubāzē – 6 stundas: 3 stundas atbildīgajai ministrijai un 3 stundas Izglītības un zinātnes ministrijai.   Viena samērīguma novērtējuma izstrādei un publicēšanai kopā nepieciešamas maksimāli 38 stundas, no kurām 35 stundas – atbildīgās ministrijas darbs, bet 3 stundas – Izglītības un zinātnes ministrijas darbs.  Saskaņā ar Ministru kabineta 2010. gada 30. novembra noteikumiem Nr. 1075 "Valsts un pašvaldību institūciju amatu katalogs" vecākie eksperti pārsvarā ir klasificēti 36. saimē "Politikas plānošana", un viņu atalgojums saskaņā ar Ministru kabineta 2013. gada 29. janvāra noteikumiem Nr. 66 "Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību" ir vidēji 1382 *euro* mēnesī. Ņemot vērā, ka vidēji vienā mēnesī ir 22 darbdienas un vienā darbdienā ir 8 stundas, vecākā eksperta atalgojums ir 8,22 *euro* stundā.  Administratīvo izmaksu novērtējuma prognoze viena samērīguma novērtējuma veikšanai ir 312,36 *euro* = (8,22 x 38) x (1 x 1), kur 8,22 ir stundas vidējā bruto darba samaksa, 38 – laika patēriņš stundās, kas nepieciešams samērīguma novērtējuma sagatavošanai un publicēšanai, 1 – samērīguma novērtējumu skaits.  Katrai institūcijai administratīvais slogs sadalās šādi:   * 287,70 *euro* – par samērīguma novērtēšanu atbildīgās ministrijas izmaksas; * 24,66 *euro* – Izglītības un zinātnes ministrijas izmaksas.   Paredzamais samērīguma izvērtējumu skaits vienā gadā – 5.  Paredzamais kopējais administratīvā sloga apmērs gadā:  5 x 312,36 = 1561,80 *euro*.  Saistībā ar pārējām ietekmēm jānorāda, ka laika patēriņu šo aspektu vērtēšanai ir grūti paredzēt (atšķirībā no reglamentētajām profesijām te nav strukturētu jautājumu, uz kuriem jāatbild), tāpēc nav iespējams korekti novērtēt administratīvās izmaksas šo prasību izpildei |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ministru kabineta noteikumu projekts "Ministru kabineta kārtības rullis", izsludināts VSS 2021. gada 17. jūnijā (Nr. 24 30. §), VSS-592.Līdz 2022. gada 1. augustam tiks izstrādāti grozījumi Ministru kabineta 2009. gada 15. augusta noteikumos Nr. 970 "Sabiedrības līdzdalības kārtība attīstības plānošanas procesā" |
| 2. | Atbildīgā institūcija | Valsts kanceleja |
| 3. | Cita informācija | Projekts tiks virzīts izskatīšanai Ministru kabineta sēdē kopā ar Ministru kabineta noteikumu projektu "Ministru kabineta kārtības rullis", izsludināts VSS 2021. gada 17. jūnijā (Nr. 24 30. §), VSS-592.  Pienākums vērtēt tiesību akta projekta ietekmi uz dzimumu līdztiesību izriet no Labklājības ministrijas plāna projekta "Plāns sieviešu un vīriešu vienlīdzīgu tiesību un iespēju veicināšanai 2021.–2023. gadam" (izsludināts VSS 13.05.2021. (prot. Nr. 18 26. §)) |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Ar noteikumu projektu tiks pārņemta direktīva 2018/958 |
| 2. | Citas starptautiskās saistības | Projekts šo jomu neskar |
| 3. | Cita informācija | Papildus šīs sadaļas 1. tabulā minētajam direktīvas 2018/958 citas tiesību normas ir atbilstošas šādiem Latvijas tiesību aktiem:   * direktīvas 2018/958 1. pants – Latvijas Republikas Satversmes 1. pantam, Pacientu tiesību likuma 5. panta otrajai daļai, Darba likuma 7. un 29. pantam, * direktīvas 2018/958 2. pants – likuma "Saeimas kārtības rullis" 85. panta piektajai daļai, * direktīvas 2018/958 3. panta "a" punkts – likuma "Par reglamentētajām profesijām un profesionālās kvalifikācijas atzīšanu" (turpmāk – Reglamentēto profesiju likums) 5. pantam, * direktīvas 2018/958 3. panta "b" punkts – Reglamentēto profesiju likuma 1. panta 15. punktam, * direktīvas 2018/958 4. panta 2. punkts – Valsts pārvaldes iekārtas likuma 10. pantam, * direktīvas 2018/958 4. panta 5. punkts – Valsts pārvaldes iekārtas likuma 10. panta ceturtajai daļai, Ministru kabineta 2009. gada 7. aprīļa noteikumu Nr. 300 "Ministru kabineta kārtības rullis" 44. punktam, * direktīvas 2018/958 4. panta 6. punkts – Valsts pārvaldes iekārtas likuma 10. panta sestajai daļai, Ministru kabineta 2014. gada 2. decembra noteikumu Nr. 737 "Attīstības plānošanas dokumentu izstrādes un ietekmes izvērtēšanas noteikumi" 10. punktam, * direktīvas 2018/958 5. pants – Latvijas Republikas Satversmes 91. pantam, Fizisko personu – saimnieciskās darbības veicēju – diskriminācijas aizlieguma likuma 2. pantam, Valsts pārvaldes iekārtas likuma 10. panta trešajai daļai, Darba likuma 7. panta pirmajai un otrajai daļai, * direktīvas 2018/958 6. panta 1. punkts – Latvijas Republikas Satversmes 106. un 116. pantam, Preču un pakalpojumu drošuma likuma 8.1pantam, Valsts pārvaldes iekārtas likuma 10. panta trešajai daļai, * direktīvas 2018/958 6. panta 2. un 3. punkts – Latvijas Republikas Satversmes 106. un 116. pantam, * direktīvas 2018/958 7. panta 5. punkts – Latvijas Republikas Satversmes 116. pantam, Pacientu tiesību likuma 5. panta otrajai daļai, * direktīvas 2018/958 8. panta 1. un 2. punkts – Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", * direktīvas 2018/958 9. pants – Latvijas Republikas Satversmes 92. pantam, Fizisko personu – saimnieciskās darbības veicēju – diskriminācijas aizlieguma likuma 5. pantam, likuma "Par tiesu varu" 1. panta ceturtajai daļai un 4. panta pirmajai un otrajai daļai, * direktīvas 2018/958 13. panta 1. punkts – Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" 4. nodaļai, * direktīvas 2018/958 13. panta 2. punkts – Ministru kabineta 2012. gada 10. aprīļa noteikumu Nr. 255 "Eiropas Savienības tiesību aktu pārņemšanas un ieviešanas kontroles un koordinācijas noteikumi" 13. punktam |

|  |  |  |  |
| --- | --- | --- | --- |
| **1. tabula** **Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Direktīva 2018/958 | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai tabulas B ailē minētās projekta vienības paredz stingrākas prasības nekā tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2018/958 2. panta 1. punkts | Noteikumu projekta pielikuma 2. punkts | Tiks ieviesta pilnībā | Neparedz stingrākas prasības |
| Direktīvas 2018/958 4. panta 1. punkts, 7. panta 4. punkts | Noteikumu projekta 9.13. apakšpunkts | Tiks ieviesta pilnībā | Neparedz stingrākas prasības |
| Direktīvas 2018/958 4. panta 2., 3., 4. punkts | Noteikumu projekta pielikuma piezīmes ievaddaļa | Tiks ieviesta pilnībā | Neparedz stingrākas prasības |
| Direktīvas 2018/958 6. panta 2. punkts | Noteikumu projekta pielikuma 1. punkts | Tiks ieviesta pilnībā | Neparedz stingrākas prasības |
| Direktīvas 2018/958 7. panta 2. punkta pirmās daļas "a" apakšpunkts,  7. panta 2. punkta pirmās daļas "c" apakšpunkts,  7. panta 2. punkta otrās daļas "f" apakšpunkts,  7. panta 2. punkta pirmās daļas "d" apakšpunkts | Noteikumu projekta pielikuma piezīmes 1. punkts | Tiks ieviesta pilnībā | Neparedz stingrākas prasības |
| Direktīvas 2018/958 7. panta 2. punkta otrās daļas "a" apakšpunkts,  7. panta 2. punkta otrās daļas "b" apakšpunkts,  7. panta 2. punkta otrās daļas "d" apakšpunkts,  7. panta 2. punkta otrās daļas "e" apakšpunkts | Noteikumu projekta pielikuma piezīmes 2. punkts | Tiks ieviesta pilnībā | Neparedz stingrākas prasības |
| Direktīvas 2018/958 7. panta 2. punkta pirmās daļas "b" apakšpunkts,  7. panta 2. punkta pirmās daļas "e" apakšpunkts,  7. panta 2. punkta otrās daļas "c" apakšpunkts | Noteikumu projekta pielikuma piezīmes 3. punkts | Tiks ieviesta pilnībā | Neparedz stingrākas prasības |
| Direktīvas 2018/958 7. panta 2. punkta pirmās daļas "f" apakšpunkts (ņemot vērā 7. panta 3. punkta ievaddaļu) | Noteikumu projekta pielikuma piezīmes 4. punkts | Tiks ieviesta pilnībā | Neparedz stingrākas prasības |
| Direktīvas 2018/958 7. panta 3. punkta "a" apakšpunkts | Noteikumu projekta pielikuma 3. punkts | Tiks ieviesta pilnībā | Neparedz stingrākas prasības |
| Direktīvas 2018/958 7. panta 3. punkta "b" apakšpunkts | Noteikumu projekta pielikuma 4. punkts | Tiks ieviesta pilnībā | Neparedz stingrākas prasības |
| Direktīvas 2018/958 7. panta 3. punkta "c" apakšpunkts | Noteikumu projekta pielikuma 5. punkts | Tiks ieviesta pilnībā | Neparedz stingrākas prasības |
| Direktīvas 2018/958 7. panta 3. punkta "d" apakšpunkts | Noteikumu projekta pielikuma 6. punkts | Tiks ieviesta pilnībā | Neparedz stingrākas prasības |
| Direktīvas 2018/958 7. panta 3. punkta "e", "g" apakšpunkts | Noteikumu projekta pielikuma 7. punkts | Tiks ieviesta pilnībā | Neparedz stingrākas prasības |
| Direktīvas 2018/958 7. panta 3. punkta "f", "h" apakšpunkts | Noteikumu projekta pielikuma 8. punkts | Tiks ieviesta pilnībā | Neparedz stingrākas prasības |
| Direktīvas 2018/958 7. panta 3. punkta "i" apakšpunkts | Noteikumu projekta pielikuma 9. punkts | Tiks ieviesta pilnībā | Neparedz stingrākas prasības |
| Direktīvas 2018/958 7. panta 3. punkta "j" apakšpunkts | Noteikumu projekta pielikuma 10. punkts | Tiks ieviesta pilnībā | Neparedz stingrākas prasības |
| Direktīvas 2018/958 7. panta 3. punkta "k" apakšpunkts | Noteikumu projekta pielikuma 11. punkts | Tiks ieviesta pilnībā | Neparedz stingrākas prasības |
| Direktīvas 2018/958 7. panta 3. punkta "l" apakšpunkts | Noteikumu projekta pielikuma 12. punkts | Tiks ieviesta pilnībā | Neparedz stingrākas prasības |
| Direktīvas 2018/958 7. panta 4. punkts | Noteikumu projekta pielikuma 13. punkts | Tiks ieviesta pilnībā | Neparedz stingrākas prasības |
| Direktīvas 2018/958 11. panta 1. punkts | Noteikumu projekta 22. punkts | Tiks ieviesta pilnībā | Neparedz stingrākas prasības |

|  |
| --- |
| **2. tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.** **Pasākumi šo saistību izpildei** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par noteikumu projektu un dotu iespēju izteikt viedokli, 2021. gada 21. aprīlī noteikumu projekts ievietots Valsts kancelejas tīmekļvietnē: https://www.mk.gov.lv/lv/ministru-kabineta-diskusiju-dokumenti.  Pirms noteikumu projekta izsludināšanas VSS tas tika nosūtīts viedokļa sniegšanai ministrijām, Pārresoru koordinācijas centram, Korupcijas novēršanas un apkarošanas birojam, biedrībai "Sabiedriskās politikas centrs "PROVIDUS"", Latvijas Izvērtētāju asociācijai |
| 3. | Sabiedrības līdzdalības rezultāti | Pirms izsludināšanas VSS tika saņemti atzinumi no biedrības "Sabiedriskās politikas centrs "PROVIDUS"", Latvijas Izvērtētāju asociācijas, kā arī no valsts iestādēm – Izglītības un zinātnes ministrijas, Ekonomikas ministrijas, Finanšu ministrijas, Labklājības ministrijas un Pārresoru koordinācijas centra. Atzinumos kopumā ir pausts atbalsts izstrādātajam noteikumu projektam, tika izteikti priekšlikumi projekta uzlabošanai un precizēšanai (par sabiedrības līdzdalības jautājumiem, obligāti aizpildāmajām sadaļām, paziņošanu Eiropas Komisijai, iestāžu atbildību, administratīvo izmaksu formulas iekļaušanu, metodoloģisko atbalstu jauno aspektu izvērtēšanai, sākotnējās ietekmes gradācijas ieviešanu, ietekmes atšķirīgajām pazīmēm, galvenajiem izvērtēšanas principiem, sasaisti ar politikas plānošanas dokumentiem, pētījumu izmantošanu, metodisko atbalstu izvērtējumu veikšanai u. c.), kas tika izvērtēti un pēc iespējas ņemti vērā, iestrādājot noteikumu projektā vai vadlīnijās |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts kanceleja, ministrijas, Korupcijas novēršanas un apkarošanas birojs, Pārresoru koordinācijas centrs un citas tiešās pārvaldes iestādes un to padotībā esošās institūcijas |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošo institūciju likvidācija vai reorganizācija. Iestāžu institucionālā struktūra netiek ietekmēta, papildu cilvēkresursi nav nepieciešami.  Projekta izpilde notiks esošo funkciju ietvaros |
| 3. | Cita informācija | Nav |

Ministru prezidents A. K. Kariņš

Vizē:

Valsts kancelejas direktors\_\_\_\_\_\_\_\_\_\_\_\_\_\_\_\_\_\_\_\_J. Citskovskis

Kosjaka 67082959

[Aleksandra.Kosjaka@mk.gov.lv](mailto:Aleksandra.Kosjaka@mk.gov.lv)

Blašķe 67082909

[Marina.Blaske@mk.gov.lv](mailto:Marina.Blaske@mk.gov.lv)

4984

1. Domnīca "Iesaistoša un rezultatīva sabiedrības līdzdalība" norisinājās Valsts kancelejas sadarbībā ar biedrību "Latvijas Pilsoniskā alianse" un Islandes iedzīvotāju fondu īstenotās iniciatīvas "Sabiedrības līdzdalība – atslēga demokrātijas nākotnei" ietvaros. Iniciatīvas īstenošana 49 997*euro* apmērā tiek atbalstīta Islandes, Lihtenšteinas un Norvēģijas Eiropas Ekonomikas zonas un Norvēģijas granta 2014.–2021. gadam Divpusējās sadarbības fonda ietvaros. [↑](#footnote-ref-2)